Cleveland Bulldogs

Cleveland Bulldogs var et amerikansk fotballag fra Cleveland i Ohio som spilte i National Football League (NFL). De spilte først under navnet Indians i 1923, ingen relasjon til Cleveland Indians fra 1922. Etter at lagets eier Samuel Deutsch kjøpte opp Canton Bulldogs i 1924 valgte han å slå sammen laget fra Canton med sitt eget Indians-lag og omdøpte laget Cleveland Bulldogs. Canton Bulldogs spilte i NFL frem til 1928 før de flyttet til Detroit og endret navn til Detroit Wolverines, som i 1929 ble innlemmet i New York Giants. Cleveland Bulldogs vant NFL Championship 1924.


== Historie ==


=== Opphav ===
Sam Deutsch, en smykkeforhandler og boksepromotør fra Cleveland som også eide et minor league baseballag, kjøpte et NFL-lag i 1923 som han gav navnet Indians. Laget spilte kun syv kamper i den første sesongen, men med et sesongresultat på 3–0–3 før sesongfinalen mot de ubeseirede Canton Bulldogs i sesongfinalen hadde de en sjanse til å sikre ligatittelen. Indians tapte derimot 46–0 og avsluttet sesongen på femteplass av 20 lag med et sesongresultat på 3–1–3.


=== Oppkjøpet av Canton Bulldogs ===
I august 1924 kjøpte Deutsch de regjerende ligamestrene Canton Bulldogs for $2 500. Bulldogs hadde dype økonomiske problemer og salget gikk gjennom uten problemer. Deutsch kombinerte Cleveland Indians med Canton Bulldogs og skapte Cleveland Bulldogs. Kun syv av spillerne fra Canton endte opp med å spille for det nye Bulldogs; en av dem var spiller og trener Guy Chamberlin. Laget spilte alle hjemmekampene i Dunn Field, men Deutsch flyttet laget tilbake til Canton i anledning Thanksgiving-kampen den sesongen.


=== NFL-mestere i 1924 og kontroverser ===
Cleveland Bulldog vant NFL Championship i 1924 med et sesongresultat på 7–1–1. Etter seier i sesongens seks første kamper tapte Bulldogs mot Frankford Yellow Jackets og delte deretter førsteplass på tabellen med Chicago Bears. Bears spilte flere kamper, hadde flere som endte uavgjort og lagets eneste nederlag var mot Bulldogs i sesongåpningen. Bears forsøkte å få en vennskapskamp etter sesongen til å telle mot sammenlagresultatet, men dette var mot ligaens regler i 1924. I juli 1924 hadde eierne i NFL kommet til enighet om et forslag om at 1924-sesongen skulle vare fra 27. september til 30. november. Ironisk nok var det Dutch Sternaman, medeier av Bears, som fremmet forslaget. Den 30. november var Cleveland 7–1–1 og Bears 6–1–4. Ettersom kamper som endte uavgjort ikke talte på den tiden ble Bulldogs plassert over Chicago med seierprosent på henholdsvis .875 og .857. Den 7. desember 1924 reiste Bulldogs derimot til Chicago for å spille mot Bears. Bears vant 23–0 og mente deretter at de fortjente NFL-tittelen; de viste til at presedens ble satt med tittelkontroversen i 1921 (hvor Bears vant over Buffalo All-Americans) som de mente viste at det ikke eksisterte «treningskamper». Tvisten ble ikke løst før under eiermøtet i januar, hvor ligaens eiere stemte for at Cleveland skulle få tittelen. Eierne bestemte samtidig at 1925-sesongen skulle vare ut 20. desember.


=== Nedgangstider ===
I 1925 kjøpte en gruppe forretningsmen i Canton rettighetene til det gamle Canton Bulldogs fra Deutsch for $3 000. Bulldogs, da kjent som Canton Bulldogs, spilte to sesonger i 1925 og 1925, mens Deutsch valgte å beholde navnet Cleveland Bulldogs for sitt eget lag. Han solgte også sin halvdel av laget, det gamle Cleveland Indians, til Herb Brandt i august 1925. Samme år avsluttet Cleveland Bulldogs sesongen 5–8–1, og de dårlige resultatene påvirket også lagets økonomi. Innen midten av november var laget nær konkurs.

I 1926 fikk Brandt tillatelse fra ligaen til å holde laget inaktivt ett år. Bulldogs var tilbake i 1927 med spillere fra det nylige oppløste Kansas City Cowboys, og med Deutsch som lagets hovedeier. Sammen med investorene Max Rosenblum, Brandt, Harold Gould og Clinton Winfrey ble det nye laget bygget opp rundt tidligere quarterback for University of Michigan Benny Friedman. Laget endte sesongen 8–4–1, nok for en fjerdeplass i National Football League.


=== Tilknytning til New York Giants ===
Etter sesongen kjøpte Elliott Fisher opp laget og flyttet det til Detroit under det nye navnet Detroit Wolverines. I 1928 bestod Wolverines av 12 tidligere spillere for Bulldogs. Før 1929 sesongen kjøpte Tim Mara, eier av New York Giants, hele spillerstallen til Wolverines inkludert Benny Friedman, og laget ble da innlemmet i New York Giants. Åtte tidligere spillere for Bulldogs spilte for Giants i løpet av den sesongen.


== Pro Football Hall of Famere ==


== Sesongresultater ==


== Eksterne lenker ==
Peterson, Robert W. (1997). Pigskin: The Early Years of Pro Football (engelsk). Oxford University Press. ISBN 0-19-511913-4. 
Lahman, Sean (2007). The Pro Football Historical Abstract (engelsk). The Lyons Press. ISBN 1-59228-940-1. 
Ohio History Central: Cleveland Bulldogs
Encyclopedia of Cleveland History: Cleveland Bulldogs